דונקי

"דונקי הפקות בע"מ" היא חברת ייצור תוכן ישראלית, המפעילה את ערוץ היוטיוב "דונקי" ונוסדה על ידי אור בוטבול ועמרי הכהן.

 היסטוריה 
"דונקי" החל כערוץ היוטיוב האישי של בוטבול, אליו העלה סרטונים סאטיריים. באוקטובר 2021, השיק בוטבול בערוץ את סדרת הסרטונים "ביקורת פרסומות", שזכתה להצלחה רבה ולמיליוני צפיות.

השותפות עם הכהן החלה ביוני 2023 כאשר התחילו השניים להגיש את הפודקאסט "מתחת לכל ביקורת" מבית "רשת עושים היסטוריה" בו הם מגחיכים וממחיזים ביקורות של ישראלים ברשת. הפודקאסט רץ באופן שבועי למשך כשנה.

באוגוסט 2024 עלה הערוץ השעשועון "חרטטוני!", שהפך בהמשך גם למשחק קופסה הנושא את אותו השם. חודש לאחר מכן העלו השניים לאוויר את הפודקאסט "מגזין הבוקר בערב", תחת רשת אודיותר. 

ב־18 בפברואר 2025 הקימו בוטבול והכהן את חברת "דונקי הפקות בע"מ", וב-13 במאי אותה שנה הודיעו על מיתוג מחדש של הערוץ תחת השם "דונקי" והפיכתו לפלטפורמת יצירת תוכן משותף על בסיס קבוע.

 תכנים 
 ביקורת פרסומות – סדרת סרטונים בה בוטבול מבקר פרסומות מערוצי תקשורת ורשתות חברתיות.
 חרטטוני! – שעשועון אימפרוביזציה בו מתמודד הכהן בכל פרק מול ידוען או ידוענית במטרה לענות תשובות שגויות בלבד לשאלות שמציג להם בוטבול. ב-2024 הושקה גרסת משחק הקופסה של השעשועון מבית "דב לדעת", ולאור ההצלחה יצאה ב-2025 גרסה שנייה למשחק הקופסה שנמכרת בין היתר ברשתות סטימצקי וצומת ספרים.
 מגזין הבוקר בערב – פודקאסט שבועי המוגדר כ"מגזין הלייף-סתם" (משחק מילים על לייף סטייל).
 אושר צרוף – בוטבול והכהן מגיבים לטלנובלה הישראלית לגעת באושר. בכמה מהפרקים התארחו שחקנים מהטלנובלה.
 חורים בהשכלה – שעשועון טריוויה במסגור של מהדורת חדשות, ובו נדרש מהמתמודדים להפגין ידע כללי על אירועים שהתרחשו בתאריך שידור הפרק לאורך ההיסטוריה. העונה הראשונה של התכנית נגמרה ב-8 בדצמבר 2025.
 מורה מבוכים – סדרה בהשתתפות בוטבול, הכהן, נעמי לבוב וטליה ברטפלד שבה הם משחקים בהרפתקת משחק תפקידים שולחני בסגנון מבוכים ודרקונים בהנחיית "שליט המבוך" איתמר קרביאן.
 מאותגרים - סדרה שבה אור ועמרי מנסים לבצע משימה בזמן שניתנים להם אתגרים במטרה לזכות בפרס.
 סרטון דירקטוריון – סרטונים בנושאים משתנים על פי בחירת קהל התומכים, המועלים אחת לחודש.
 ערים תאומות - סדרה שבה אור ועמרי מבקרים בעיר ישראלית ועיר תאומה לה, ובודקים עד כמה הערים דומות אחת לשנייה במגוון קטגוריות. את שיר הפתיחה של הסדרה מבצע ירמי קפלן והלחינו אותו עמרי קסטן ואור מילשטוק.
 מתחת לכל ביקורת - פודקאסט בו בוטבול והכהן קוראים ביקורות גוגל יוצאות דופן על עסקים שונים בישראל. הפודקאסט זכה בפרס "פריצת השנה" לשנת 2024 של אתר Geektime.

 שיתוף הקהל 
קהל הצופים והמאזינים של דונקי לוקח חלק פעיל בעיצוב התכנים בכמה דרכים:
 פינת מאזינים - במסגרת הפודקאסט השבועי מגזין הבוקר בערב מוזמנים מאזינים לעלות לשידור ולחלוק סיפורים מחייהם.
 תשלום - באמצעות תשלום לערוץ היוטיוב צופים יכולים להירשם כחברי מועדון בשלוש דרגות: "מפרגנים", שמקבלים מדבקות לשימוש בצ'אט; ו"תומכים" "ודירקטוריון" שיכולים להצביע על תכנים חדשים, לצפות בתכנים שאינם זמינים לקהל הרחב, ולצפות בשאר התכנים לפני שהם מתפרסמים בערוץ.
 הופעות חיות - מאז 2025 חלק מהתכנים של דונקי מוקלטים מול קהל, לצד הופעות ייחודיות שאינן מוקלטות ומשודרות. 
 בינואר 2026, התקיים מופע לייב ל-"אושר צרוף", בהשתתפות שחקני הסדרה. 
 בפברואר 2026, התקיים מופע לייב של הסדרה מורה מבוכים.
 קבוצת הכוכבים - קבוצה למאזיני וצופי דונקי שמנהלים בוטבול והכהן ברשת החברתית פייסבוק.

 קישורים חיצוניים 






 הערות שוליים 

קטגוריה:פודקאסטים ישראליים
קטגוריה:משחקי קופסה
קטגוריה:מנחים ישראלים
קטגוריה:ערוצי יוטיוב